રાવજીનો સર્જનકાલ જોતાં જણાશે કે તેના વર્ણ્યવિષયો સીમિત છે. કૃષિ, નગરજીવન, પ્રણયનો ઝુરાપો, વિષાદ, રુગ્ણતા, મૃત્યુ- આદિ વર્ણ્યવિષયોની આસપાસ તેના સર્જનનું વર્તુળ પૂરું થાય છે. પરંતુ આ તમામ વિષયોનું તીવ્રતાપૂર્વકનું અનુસંધાન તેના જિવાતા જીવન સાથે રહેલું છે. રાવજીની કવિતા હોય, વાર્તા હોય કે નવલકથા હોય-તેના વર્ણ્યવિષયોનો અંત:સ્રોત એક જ છે, છતાં અનુભૂતિની તીવ્રતા, સઘનતા અને આવેગાત્મકતાનાં ભિન્ન સ્તરોને લીધે કવિતા,વાર્તા કે નવલકથામાં તે જુદાંજુદાં પરિમાણો અને અર્થ લઈને પ્રગટ થાય છે. એક રીતે જોઈએ તો રાવજીના સમગ્ર જીવન અને સર્જનમાં ઊંડી એકાત્મકતા અને સંગતિ દેખાય છે. તેથી, તેનાં સર્જનોની તલાવગ્રાહી વિવેચના માટે પ્રવૃત્ત થતાં પહેલાં રાવજીના જીવન ઉપર દષ્ટિપાત કરવો અત્યંત જરૂરી બને છે. સાથે સાથે રાવજીના જીવન-આલોકમાં તેનાં સર્જનોનો સંદર્ભ શોધવાની પણ અનિવાર્યતા ઊભી થાય છે. અભ્યાસની સરળતા ખાતર આ પ્રકરણને જીવન અને સર્જન સંદર્ભ એવા બે વિભાગોમાં વહેંચી નાખવું મુનાસિબ માન્યું છે.